Document ID: 31994R3282

ΚΑΝΟΝΙΣΜΟΣ (ΕΚ) αριθ. 3282/94 ΤΟΥ ΣΥΜΒΟΥΛΙΟΥ της 19ης Δεκεμβρίου 1994 για την παράταση κατά το 1995 της εφαρμογής των κανονισμών (ΕΟΚ) αριθ. 3833/90, (ΕΟΚ) αριθ. 3835/90 και (ΕΟΚ) αριθ. 3900/91 περί εφαρμογής γενικευμένων δασμολογικών προτιμήσεων σε ορισμένα γεωργικά προϊόντα καταγωγής αναπτυσσομένων χωρών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι, στα πλαίσια της Συνδιάσκεψης των Ηνωμένων Εθνών για το εμπόριο και την ανάπτυξη (CNUCED), η Ευρωπαϊκή Κοινότητα κατέθεσε προσφορά για τη χορήγηση δασμολογικών προτιμήσεων για ορισμένα γεωργικά προϊόντα των κεφαλαίων 1 έως 24 του κοινού δασμολογίου, καταγωγής των αναπτυσσομένων χωρών- ότι η προτιμησιακή μεταχείριση που προβλέπει η εν λόγω προσφορά συνίσταται, αφενός, για ορισμένα εμπορεύματα που υπάγονται στο καθεστώς συναλλαγών που καθορίζει ο κανονισμός (ΕΟΚ) αριθ. 3033/80 (4), σε μείωση του σταθερού στοιχείου της επιβάρυνσης που επιβάλλεται στα εμπορεύματα αυτά δυνάμει του εν λόγω κανονισμού και, αφετέρου, για τα προϊόντα που υπάγονται σε ενιαίο τελωνειακό δασμό σε μείωση του δασμού αυτού- ότι οι προτιμησιακές εισαγωγές για τα εν λόγω προϊόντα θα μπορούν εν γένει να πραγματοποιούνται άνευ ποσοτικών περιορισμών-
ότι ο θετικός ρόλος που έπαιξε το σύστημα στη βελτίωση της πρόσβασης των αναπτυσσομένων χωρών στις αγορές των χωρών που χορηγούν προτιμήσεις, αναγνωρίστηκε κατά την ένατη σύνοδο της ειδικής επιτροπής προτιμήσεων της CNUCED- ότι, στα πλαίσια αυτά, συμφωνήθηκε ότι οι στόχοι του συστήματος γενικευμένων προτιμήσεων δεν θα είχαν πλήρως επιτευχθεί κατά το τέλος του 1980 και, κατά συνέπεια, θα έπρεπε να παραταθεί η διάρκεια πέραν της αρχικής περιόδου, ενώ άρχισε σφαιρική αναθεώρηση του εν λόγω συστήματος κατά το 1990-
ότι η βιομηχανική πτυχή του κοινοτικού συστήματος γενικευμένων προτιμήσεων αποτελεί το αντικείμενο κανονισμού που εφαρμόζεται επί τριετία και βασίζεται στους δεκαετείς προσανατολισμούς που έχει εγκρίνει η Κοινότητα- ότι, έχοντας υπόψη τις ιδιαιτερότητες της εφαρμογής των αποτελεσμάτων του Γύρου της Ουρουγουάης για τα προϊόντα που αναφέρει ο παρών κανονισμός, δεν είναι κατά τα φαινόμενα δυνατόν να προβλεφθεί κανονισμός ο οποίος να βασίζεται στους νέους προσανατολισμούς της δεκαετίας για τα προϊόντα αυτά πριν από το τέλος του έτους 1995- ότι θα πρέπει, συνεπώς, να ανανεωθεί μεταβατικά το ισχύον σύστημα, μέσω ορισμένων έγκαιρων βελτιώσεων για τα προϊόντα, εν αναμονή ενός νέου γεωργικού συστήματος το οποίο θα λειτουργήσει την 1η Ιανουαρίου 1996-
ότι οι χώρες που έχουν δεσμευθεί σε αποτελεσματικά προγράμματα καταπολέμησης της παραγωγής και της εμπορίας ναρκωτικών πρέπει να μπορούν να συνεχίσουν να επωφελούνται από το ευνοϊκότερο καθεστώς που τους είχε ήδη χορηγηθεί στο προηγούμενο σύστημα- ότι οι χώρες αυτές, στις οποίες πρέπει να προστεθεί η Βενεζουέλα, επωφελούνται, όπως και στο παρελθόν, από δασμολογική ατέλεια, εξαιρέσει ορισμένων αλιευτικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι διατάξεις των κανονισμών (ΕΟΚ) αριθ. 3833/90, (ΕΟΚ) αριθ. 3835/90 και (ΕΟΚ) αριθ. 3900/91 περί εφαρμογής γενικευμένων δασμολογικών προτιμήσεων σε ορισμένα γεωργικά προϊόντα, καταγωγής αναπτυσσομένων χωρών, εφαρμόζονται, mutatis mutandis, για την περίοδο από την 1η Ιανουαρίου έως τις 31 Δεκεμβρίου 1995.
Οι αναφορές σε καθορισμένες ημερομηνίες το 1991 και το 1992 στους κανονισμούς που αναφέρονται στο πρώτο εδάφιο νοούνται ως αναφορές σε ημερομηνίες του 1995 και του 1996, αντιστοίχως.
Άρθρο 2
Το πρώτο εδάφιο της παραγράφου 4 του άρθρου 1 του κανονισμού (ΕΟΚ) αριθ. 3833/90 αντικαθίσταται από το ακόλουθο κείμενο:
"Η υπαγωγή στο ευεργέτημα του προτιμησιακού καθεστώτος που θεσπίζει ο παρών κανονισμός εξαρτάται από την τήρηση των κανόνων καταγωγής των προϊόντων οι οποίοι θεσπίζονται με τη διαδικασία που προβλέπει το άρθρο 249 του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (*).
(*) ΕΕ αριθ. L 253 της 11. 10. 1993, σ. 1."
Άρθρο 3
1. Το άρθρο 3 του κανονισμού (ΕΟΚ) αριθ. 3835/90 τροποποιείται ως εξής:
"Άρθρο 3
Από την 1η Ιανουαρίου 1995 και έως τις 31 Δεκεμβρίου 1995:
1. οι δασμοί του κοινού δασμολογίου αναστέλλονται ολοσχερώς για τα προϊόντα καταγωγής Βολιβίας, Κολομβίας, Ισημερινού, Περού και Βενεζουέλας, που απαριθμούνται στο παράρτημα του παρόντος κανονισμού, εξαιρέσει των προϊόντων του κωδικού ΣΟ 0306 13. Για αυτά τα τελευταία προϊόντα εξακολουθούν να χορηγούνται σ' αυτές τις χώρες οι προτιμήσεις που προβλέπονται στο παράρτημα II του κανονισμού (ΕΟΚ) αριθ. 3833/90. Το άρθρο 1 παράγραφος 4 και τα άρθρα 7 έως 12 του κανονισμού (ΕΟΚ) αριθ. 3833/90, με την επιφύλαξη της είσπραξης των πρόσθετων δασμών που ενδεχομένως επιβάλλονται, εφαρμόζονται για τις εν λόγω χώρες και προϊόντα που απαριθμούνται στο παράρτημα του παρόντος κανονισμού-
2. η Βολιβία, η Κολομβία, ο Ισημερινός, το Περού και η Βενεζουέλα διαγράφονται από τον πίνακα των χωρών που απαριθμούνται στο παράρτημα III του κανονισμού (ΕΟΚ) αριθ. 3833/90."
2. Τα προϊόντα του κωδικού ΣΟ 0306 13 διαγράφονται από το παράρτημα του κανονισμού (ΕΟΚ) αριθ. 3900/91.
Άρθρο 4
Το άρθρο 7 του κανονισμού (ΕΟΚ) αριθ. 3833/90 συμπληρώνεται με τις ακόλουθες παραγράφους:
"2. Όσον αφορά τα γαρύφαλλα με μίσχο που δεν υπερβαίνει τα 30 cm του κωδικού ΣΟ ex 0603 10 53, καταγωγής των χωρών τις οποίες αναφέρει το άρθρο 3 του κανονισμού (ΕΟΚ) αριθ. 3835/90, η ποσότητα που προβλέπεται στην παράγραφο 1 ισούται με την ποσότητα που εξάγει μία από αυτές τις χώρες προς την Κοινότητα η οποία αντιστοιχεί στο μέσο όρο ανάμεσα στην ανώτατη και τη μέση ποσότητα, κατά το τέσσερα έτη που προηγούνται της έναρξης ισχύος του παρόντος κανονισμού.
3. Για τις κονσέρβες και τα καρέ τόνου των κωδικών ΣΟ 1604 14, 1604 19 31, 1604 19 39 και 1604 20 70, καταγωγής των χωρών που αναφέρονται στους κανονισμούς (ΕΟΚ) αριθ. 3835/90 και (EOK) αριθ. 3900/91, η αναφερόμενη στην παράγραφο 1 ποσότητα ανέρχεται σε 20 000 τόνους."
Άρθρο 5
Στο παράρτημα II του κανονισμού (ΕΟΚ) αριθ. 3833/90, ο δασμός γίνεται μηδενικός για τα προϊόντα με αύξοντα αριθμό 52.1770, 52.1840, 52.1920, 52.1930, 4 % για τα προϊόντα με αύξοντα αριθμό 52.0520, και 30 % για τα προϊόντα με αύξοντα αριθμό 52.3790.
Τα προϊόντα με αύξοντα αριθμό 52.2350 και 52.2420 διαγράφονται από το παράρτημα II.
Άρθρο 6
1. Το παράρτημα III, τμήμα Α του κανονισμού (ΕΟΚ) αριθ. 3833/90 συμπληρώνεται με τις μνείες "336 Ερυθραία", "388 Νότια Αφρική" και "285 Παλάου". Η μνεία "053 Εσθονία", "054 Λετονία" και "055 Λιθουανία", διαγράφονται από το εν λόγω παράρτημα.
2. Το ευεργέτημα των προτιμήσεων δεν χορηγείται στα προϊόντα του παραρτήματος II του κανονισμού (ΕΟΚ) αριθ. 3833/90 που υπάγονται στους κωδικούς ΣΟ 0409 00 και 2401 καθώς και των κεφαλαίων 6, 7, 8 και 20, καταγωγής Νότιας Αφρικής. Πριν από την 1η Ιουλίου 1995, το Συμβούλιο, κατόπιν προτάσεως της Επιτροπής, θα επανεξετάσει τους όρους εφαρμογής του παρόντος κανονισμού στη Νότια Αφρική.
Άρθρο 7
Τα σταθερά ποσά που αναφέρονται στη στήλη 5 του παραρτήματος I του κανονισμού (ΕΟΚ) αριθ. 3833/90 αυξάνονται κατά 10 % το καθένα.
Άρθρο 8
Οι τεχνικές προσαρμογές των παραρτημάτων των κανονισμών (ΕΟΚ) αριθ. 3833/90, (ΕΟΚ) αριθ. 3835/90 και (ΕΟΚ) αριθ. 3900/91 περιέχονται στο παράρτημα του παρόντος κανονισμού.
Άρθρο 9
Ο παρών κανονισμός αρχίζει να ισχύει την 1η Ιανουαρίου 1995.
Εφαρμόζεται για διάστημα ενός έτους.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1994.

Labels: 3
18
19
6